## El diumenge, 13 d’octubre, es clausura la mostra d’escultures de Pablo Atchugarry en la Ciutat de les Arts i les Ciències

*** ‘Atchugarry. Cap al futur’, que reunix set obres en gran format, s’exposa en els exteriors del complex cultural**

La Ciutat de les Arts i les Ciències acull des de l’abril passat l’exposició pública d’escultures ‘Atchugarry. Cap al futur’ que finalitza el seu període d’exhibició el pròxim diumenge 13 d’octubre. Està situada en els exteriors del complex en un recorregut d’accés lliure.

Pablo Atchugarry és un famós escultor uruguaià conegut per les seues obres en marbre. L’artista ha animat el públic a visitar la mostra estos últims dies i ha agraït “a totes les persones que han fet possible l’exposició i este somni de conviure amb l’extraordinària arquitectura de Calatrava”. És la mostra més significativa de l’escultor fins al moment a Espanya i una aposta de la Ciutat dels Arts i les Ciències per l’art públic i urbà, que busca la confluència entre ciència, naturalesa i art en un mateix espai.

En este sentit, ‘Atchugarry. Cap al futur’ proposa un diàleg entre l’arquitectura i les mateixes escultures. Les peces se situen al llarg dels exteriors del complex, des del Museu de les Ciències fins al Palau de les Arts passant per l’Hemisfèric. ‘Atchugarry. Cap al futur’ està composta per les 7 obres de gran format ‘Harmonia’, ‘Energia coral·lina’, ‘Temps de viure’ fetes en marbre de Carrara, les escultures en bronze ‘La flor’, ‘Estrella de llum’, ‘Viatge cap als somnis’ i ‘Cap al futur’ realitzada en acer.

**Cada escultura, una història**

L’escultura ‘Harmonia’ és una obra de quasi 3 metres d’altura feta en marbre de Carrara en 2023. Atchugarry fa brollar, des del bloc compacte de la pedra, una forma que es desfà en múltiples plecs suaus i elegants.

Amb ‘Energia coral·lina’ l’artista treballa amb quatre tipus de marbre: l’estatuari de Carrara de color blanc; el gris *bardiglio* de la Toscana; el negre de Bèlgica, molt cristal·lí i difícil de treballar, i en este cas, l’elegant i subtil rosat que ve de Portugal.

‘Temps de viure’ reproduïx el llenguatge estètic propi d’Atchugarry repetint les unitats lèxiques, el mateix ritme i nivell de composició L’artista es convertix en un arquitecte de l’espai que no construïx sinó que ‘de-construïx’ la pedra i articula nous espais.

‘La flor’, de color blau està executada en bronze mitjançant la tècnica de fosa a la cera perduda. Amb esta obra, l’escultor ret homenatge a la flor nacional de l’Argentina i l’Uruguai: el *ceibo* (flor de corall) que simbolitza l’amor i la passió.

‘Estrela de llum’, realitzada en 2022 en bronze pintat en roig, és una obra que no planteja problemes de modelatge ni de representació ni d’expressió, Atchugarry proposa qüestions més físiques, és a dir, conceptes com vol, compressió, dinamisme i escala.

‘Viatge cap als somnis’ és una peça, de 4 metres d’altura i un roig intens, feta expressament per a esta exposició i que encarna el pensament visual d’Atchugarry de qüestionar, replantejar i vivificar, és a dir, donar una nova forma a la matèria, en este cas al bronze.

En ‘Cap al futur’ l’acer que tria Atchugarry per a esta obra li proporciona la llibertat d’elaborar formes més dinàmiques que les que li permet la pedra. Els volums contrasten i es compenetren segons un ritme i una sensibilitat que pot entendre’s com a música.

Fecha: 08/10/2024